Need for Speed: Most Wanted

Need for Speed: Most Wanted on Electronic Artsin Need for Speed -pelisarjan videopeli, joka ilmestyi vuonna 2005. Edeltäjäänsä Need for Speed: Underground 2:een verrattuna pelin konsepti on uusittu. Toisin kuin Underground-peleissä, Most Wantedissa ovat mukana poliisivoimat. Vaikka pelissä voi edelleen tuunata ajoneuvon suorituskykyä ja ulkonäköä, muutokset eivät ole enää yhtä yksityiskohtaisia kuin Undergroundeissa.

Most Wantedissa tehtävänä on voittaa kilpailuja ja kerätä tarpeeksi liikennerikkomuksia, jotta pelaaja pystyisi nousemaan eräänlaisella katukilpailijoiden ”mustalla listalla” (Blacklist) olevaan seuraavaan kuskiin. Mustalla listalla on yhteensä viisitoista kuljettajaa.

Julkaisuversiot 
Pelistä julkaistiin myös erikoisversio, Black Edition, jonka mukana tuli pari uutta automallia, kisaa ja pelin tekemisen taustoihin perehdyttävä DVD.

Pelistä on julkaistu PlayStation Portablelle versio nimellä Need for Speed: Most Wanted 5-1-0.

Juoni 
 
Pelin alussa näytetään alkuintro, jossa pelaaja ajaa kisaa Mia Townsendin kanssa. Sen jälkeen päähenkilön eteen ilmestyy Cross-niminen ylikonstaapeli, joka on ottanut henkilökohtaiseksi tehtäväkseen napata kaupungin katukuskit. Cross pysäyttää pelaajan ja aikoo takavarikoida tämän auton, mutta juuri silloin hänelle tulee hälytys, jolloin hän joutuu lähtemään paikalta. Sen jälkeen tapahtumat siirtyvät kolme päivää eteenpäin, jolloin Razorin kätyri Ronnie haastaa pelaajan katukisaan. Pelaaja voittaa kisan ja seuraa Ronnieta Razorin ja hänen jenginsä luo. Razor käskee pelaajaa voittamaan muutaman hänen kavereistaan ennen kuin suostuu ajamaan tätä vastaan. Pelaaja ajaa tässä välissä muutaman helpon kisan ja voitettuaan ne pääsee ajamaan Razoria vastaan. Razor on kuitenkin sormeillut päähenkilön autoa, joka hajoaa kesken kisan. Pelaaja joutuu antamaan autonsa Razorille.

Razor nousee päähenkilön autolla Blacklistin huipulle ja pelaajan pitää voittaa jokainen mustan listan kuski päästäkseen haastamaan Razorin. Lopulta pelaajan voitettua tämän selviääkin, että Mia onkin ollut koko ajan Crossin leivissä. Hän kuitenkin auttaa pelaajan pakoon ennen kuin poliisit ehtivät paikalle. Kaikki muut jäävät kiinni. Tämän jälkeen pelaajan pitää ajaa poliiseja karkuun jonkin aikaa, kunnes hänen on ajettava autolla tuhoutuneen sillan yli. Tässä välissä näytetään lyhyt videopätkä, jossa pelaaja pääsee toiselle puolelle siltaa, mutta poliisiajoneuvot putoavat veteen.

Poliisit 
Poliisit ovat Most Wantedin tärkein osa peliä, sillä he jahtaavat pelaajaa ylinopeudesta, vaarallisesta ylinopeudesta, paikkojen rikkomisesta autolla ja muista liikennerikkomuksista. Poliisivoimia on kuutta eri tasoa. Esimerkiksi neljännellä tasolla poliisit alkavat laittaa tielle piikkimattoja, jotta pelaaja osuisi piikkimattoon ja jäisi kiinni. Lisäksi on muun muassa poliisihelikopteri, jotta pelaaja ei pääsisi pakoon, kun muut poliisiajoneuvot eivät ole hänen lähettyvillä. Poliisivoimilla on myös käytössä katumaastureita, jotka koettavat törmätä suoraan pelaajaa päin.

Ääniraita
Most Wantedin ääniraita koostuu lähinnä hip hopista, rockista, metalcoresta ja electronicasta/teknosta. Paul Linford on luonut poliisien takaa-ajokohtausten taustamusiikit. Ääniraita on julkaistu myös albumina, jonka kappalelista on seuraava:

Vastaanotto

Need for Speed: Most Wanted sai positiivisia arvosteluja. GameRankings ja Metacritic antoivat Xbox 360 -versiolle pisteet 83,05 % ja 83/100, Xbox-versiolle 82,59 % ja 83/100, PlayStation 2 -versiolle 81,56 % ja 82/100, PC-versiolle 81,50 % ja 82/100 GameCube -versiolle 79,36 % ja 80/100, kun taas Game Boy Advance -versio sai keskinkertaisen vastaanoton pistein 67,33 % ja Nintendo DS -versio sai negatiivisen vastaanoton pistein 46,89 % ja 45/100.

IGN antoi pelille 8,5 pistettä 10:stä kehuen lähes jokaista pelin elementtiä. Pelin karttasuunnittelu ja poliisisysteemi saivat erityistä kiitosta.

Lähteet

Aiheesta muualla

Viralliset kotisivut  

Vuoden 2005 videopelit
Need for Speed -pelit
PlayStation 2 -pelit
PlayStation 3 -pelit
PlayStation Portable -pelit
Xbox-pelit
Xbox 360 -pelit
Nintendo GameCube -pelit
Windows-pelit
Avoimen pelimaailman pelit